Brice Taton
Bris Taton (; Tuluz, 1. maja 1981 - Beograd, 29. septembra 2009) bio je navijač francuskog fudbalskog kluba FK Tuluz koga je je pretukla grupa nasilnika u centru Beograda 17. septembra 2009. i nanela mu teške telesne povrede, od čijih posledica je on preminuo 29. septembra iste godine. Taj je događaj izazvao veliku pažnju srpske i francuske javnosti, odnosno kontroverze vezane uz suđenje srpskim fudbalskim huliganima.

Događaj 

Grupa navijača fudbalskog kluba Tuluz iz Francuske, koji su u Beogradu boravili povodom utakmice svoga tima sa beogradskim fudbalskim klubom Partizan u Ligi Evrope, pretučena je 17. septembra 2009, neposredno pred početak fudbalske utakmice Partizan–Tuluz, dok su sedeli u bašti kafea „Ajriš pab“ na Obilićevom vencu, u centru Beograda. Prema izveštavanju B92, koji se pozivao na očevice, grupa od 15 navijača Tuluza je sedela u bašti kafića i na njih je nasrnula grupa od oko 30 huligana. Nekoliko gostujućih navijača je brutalno pretučeno. Takođe prema očevicima, do tuče je došlo nakon verbalnog prepucavanja navijača Partizana i Tuluza. Prema pisanju francuskog dnevnika „Depeš“, francuski navijači su sedeli mirno, bez obeležja svog kluba, a napadnuti jer su pričali francuskim jezikom.

Jedan od povređenih bio je i 28-godišnji Bris Taton. Njemu su nanete teške povrede glave, dok je od udaraca šipkom po grudima imao povrede aorte i krvarenje u grudnom košu. Bris Taton je poceo da bezi i na platou se sapleo i pao u Kosmajski prolaz, između Obilićevog venca i Ulice maršala Birjuzova.

Klinička slika i borba za život 
Prema direktoru Urgentnog centra u Beogradu, Vladimiru Đukiću, Bris Taton je primljen na odeljenje intenzivne nege Urgentnog centra sa teškim povredama glave i kontuzionom povredom grudnog koša. U njegovom zdravstvenom zbrinjavanju učestvovao je kompletan tim Kliničkog centra Srbije, uključujući neurohirurge, hirurge, i anesteziologe.

Tatona je obišao konzul Francuske u Srbiji Fabris Furmi, a o njegovom stanju se u Urgentnom centru raspitivao i srpski državni vrh. Osim Tatona, za kojeg je saopšteno da je u stanju životne opasnosti, lakše je povređen još jedan državljanin Francuske, dok se jedan državljanin Srbije, prema izveštavanju B92 verovatno konobar kafića u kojem je došlo do tuče, nalazio na odeljenju neurohirurgije Urgentnog centra.

Formiran je poseban konzilijum lekara u cilju saniranja posledica napada. Brisu Tatonu je 18. septembra operisana grudna aorta. 19. septembra je izvršena intervencija na mozgu zbog krvarenja. Prema direktoru Kliničkog centra Srbije Đorđu Bajecu, operacija aorte 18. septembra je bila višečasovna operacija na praktično otvorenom srcu, i veoma težak hirurški slučaj. Bajec je pojasnio da je nakon tupih povreda koje je Taton zadobio, došlo do rupture praktično do tog krvnog suda, najvećeg u telu, koji direktno izlazi iz srca, i da je ishod ovakvih operacija složen i neizvestan i kod pripremljenih pacijenata. On je dodao da je Taton, nakon zadobijenih povreda, imao tešku povredu mozga, pluća, velikog krvnog suda i kostiju karličnog pojasa, te da je „život vrlo ugrožen, preživljavanje vrlo teško i diskutabilni rezultati“. Dana 19. septembra izvršena je još jedna višečasovna operacija zbog krvarenja na mozgu, koja je, prema portparolu Kliničkog centra Srbije Dragu Jovanoviću, protekla na zadovoljavajući način. Bajec je najavio da bi se, iako postoje znaci koji ukazuju na poboljšanje, zbog životne ugroženosti i posle ogromne hirurške intervencije, sigurna prognoza mogla dati tek za sedam do deset dana. Nakon operacije, Tatona su posetili roditelji, konzul Francuske u Beogradu, ministar unutrašnjih poslova Ivica Dačić i direktor policije Milorad Veljović. Tatonovo zdravstvo stanje je do 24. septembra ostalo nepromenjeno i kritično; u Kliničkom centru je tog dana rečeno da su kontuzija pluća i masovna transfuzija, koja je Tatonu davana tokom i nakon dve operacije, izazvale poremećaj pluća (ARDS), te da je on u besvesnom stanju zbog kontuzije mozga.

Konzilijum Kliničkog centra Srbije je 25. septembra saopštio da se zdravstveno stanje Brisa Tatona pogoršalo. Njegovom kliničkom slikom dominirao je težak gubitak moždane funkcije, a registrovan je i poremećaj funkcije ostalih sistema lakšeg stepena. Konzilijum je ocenio da je oporavak u ovakvom stanju „veoma neizvestan“ i dodao da se i dalje sprovode sve mere reanimacije.

Smrt 
Taton je preminuo 29. septembra 2009. u 10 časova na Klinici za kardiovaskularne bolesti Kliničkog centra u Beogradu. U saopštenju iz Kliničkog centra je navedeno da je Taton preminuo kada je zbog teškog moždanog oštećenja došlo do popuštanja vitalnih funkcija.

Taton je sahranjen 6. oktobra 2009. u Tuluzu. Ceremoniji u katedrali Sent Etjen prisustvovalo je oko hiljadu osoba. Sahrani su prisustvovali članovi porodice, igrači i navijači FK Tuluza, kao i gradonačelnik Tuluza Pjer Koen i ambasador Srbije u Francuskoj Dušan Bataković.

Odjeci 
Ministarstvo spoljnih poslova Francuske je zatražilo od srpskih vlasti da brzo rasvetle slučaj i izvedu pred sud odgovorne za ovo nasilje. U danima nakon napada, slučaj napada na francuske navijače nije bio među vodećim vestima francuskih medija, i vest je uglavnom obrađivana kroz depeše.

Gradonačelnik Beograda Dragan Đilas je povodom Tatonove smrti proglasio 30. septembar 2009. za dan žalosti u Beogradu.

Saučešće su uputili: predsednik Srbije Boris Tadić, predsednik Vlade Srbije Mirko Cvetković, zamenik predsednika Vlade Srbije i ministar unutrašnjih poslova Ivica Dačić, potpredsednik Vlade Srbije Božidar Đelić, ministar inostranih poslova Vuk Jeremić, ministar omladine i sporta Snežana Samardžić Marković, gradonačelink Beograda Dragan Đilas, mitropolit crnogorsko-primorski Srpske pravoslavne crkve Amfilohije, predsednik Fudbalskog saveza Srbije Tomislav Karadžić, predsednik UEFA Mišel Platini, kao i ministar sporta Francuske Rama Jad. Ogorčenje je izrazio i FK Partizan.

Ministarstvo spoljnih poslova Francuske je izrazilo žaljenje zbog smrti i ponovo zatražilo izvođenje odgovornih pred lice pravde, te zahvalilo srpskim vlastima i građanima na izrazima saosećanja i podrške, kao i Kliničkom centru Srbije na požrtvovanosti lekarskih ekipa koje su brinule o Tatonu. Francuski ministar sporta Jad je pozvala na najstrože kazne za počinioce i najavila da će sa čelnicima UEFA razgovarati o zaštiti fudbala od nasilja navijača.

Ministarstvo za ljudska prava je pozvalo građane da se okupe 30. septembra 2009. u 11:30 na Trgu republike u Beogradu i upale sveću u znak sećanja na Tatona. Državni sekretar Ministarstva za ljudska i manjinska prava Marko Karadžić je najavio da će 1. oktobra 2009. u 17:00 na platou ispred Filozofskog fakulteta u Beogradu biti organizovan skup protiv nasilja. Prisustvo na ovom skupu su najavili i pripadnici organizacije "1389", čiju je zabranu zbog promocije nasilja tražio republički javni tužilac. Inicijativa mladih za ljudska prava je saopštila da će sa Centrom za kulturnu dekontaminaciju i još dve organizacije održati skup na svetski Dan nenasilja, 2. oktobra 2009. u 16:00 u Pionirskom parku u Beogradu.

B92 je u jutro 5. oktobra 2009. javio da su se na nedavno završenoj fasadi Ambasade Srbije u Beču pojavili grafiti „Sloboda — Grobari 1970“ i „Grobari — sloboda navijačima“.

Skupština opštine Vrnjačka Banja je 6. oktobra 2009. podržala inicijativu da glavna ulica u Vrnjačkoj Banji, Banjska promenada, ponese ime Brisa Tatona. Inicijativu je podneo odbornik grupe građana „Banja je zakon“ Rade Simić, a odluku treba da potvrdi komisija koja odlučuje o nazivima ulica.

U Beogradu je aktuelan predlog da ime Brisa Tatona dobije Kosmajski prolaz, gde su ga huligani bacili nakon prebijanja na smrt. Predlog je podnela omladinska grupa koja je organizovala šetnje po Beogradu za Tatona.

Policijska intervencija i sudski proces 
Dva dana posle napada, srpska policija je uhapsila jedanaest osoba osumnjičenih za napad. Uhapšeni su: Stefan V. (1988) iz Beograda, Milan T. (1991) iz Beograda, Dragan T. (1989) iz Beograda, Bojan M. (1990) iz Batajnice, Jovan K. (1991) iz Beograda, Branimir Č. (1987) iz Nove Pazove, Vladan S. (1988) iz Nove Pazove, Milan V. (1990) iz Pančeva, Vladimir B. (1991) iz Sremčice, i Ivan G. (1982) iz Sremčice. Uhapšeni su saslušani kod istražnog sudije, i desetorici je određen pritvor od 30 dana zbog sumnje da su počinili krivično delo teškog ubistva u pokušaju, s tim da je jedan od osumnjičenih (koji se sumnjiči da je počiocima pomogao posle izvršenog dela) pušten da se brani sa slobode. Najstariji od uhapšenih imao je 27 godina, a ostali između 18 i 22 godine. Prema izjavi portparola Okružnog suda u Beogradu Ivane Remić od 21. septembra 2009, pritvor je određen zbog posebno teških okolnosti pod kojima je izvršeno krvično delo, kao i zbog visoke zaprećene kazne od 30 do 40 godina zatvora.

Republički javni tužilac Slobodan Radovanović je po Tatonovoj smrti izjavio da krivično delo za koje se terete optuženi dobija teži oblik, krivično delo teškog ubistva, za koje je zaprećena kazna do 40 godina zatvora. On je dodao i da se ne radi samo o navijačkim grupama, već o pripadnicima organizovanih kriminalnih grupa, i da Tužilaštvo već radi na mogućnostima zabrane delovanja ovih grupa.

Kasnije na dan Tatonove smrti, Okružni sud u Beogradu je naložio da se izvrši obdukcija njegovog tela i toksikološka analiza. Istražni sudija je zatražio svu medicinsku dokumentaciju i druge protokole iz zdravstvenih ustanova, a od MUP bilo kakav video-zapis snimljen u kritičnim trenucima, ukoliko postoji. Za 30. septembar je zakazano saslušanje Tatonovih roditelja u svojstvu svedoka, a biće saslušano i još dvoje osumnjičenih koji nisu privedeni istog dana kada i ostali, glavni osumnjičeni koji nije izneo svoju odbranu ali je kasnije obavestio sud da to želi da uradi, te drugi svedoci, a biće obavljena i veštačenja.

Za Đorđem Prelićem i Dejanom Puzigaćem, koji su u bekstvu, su raspisane poternice zbog sumnje da su organizovali napad na Tatona. 5. novembra 2009, zbog osnovane sumnje da je učestvovao u napade je u Beogradu uhapšen i Stepa Petrović. 20. novembra 2009, beogradska policija je, takođe zbog osnovane sumnje da je učestvovao u krivičnom delu teškog ubistva Brisa Tatona, uhapsila 29-godišnjeg Dejana Stankovića, zvanog „Džekson“, kome je Okružni sud odredio pritvor od 30 dana.

Prvostepena stepena optuženima je izrečena 25. januara 2011. i osuđeni su na ukupno 240 godina zatvora.

Neprihvaćena svedočenja

„Pretpostavka pravde“

Povezani događaji

Izvori

Vanjske veze
Justice for Brice Taton  (Pravda za Brisa Tatona) vebsajt porodice ubijenog 

Žrtve ubistva
Biografije, Francuska